b'\n_START_ARTICLE_\nVitaminas A\n_START_SECTION_\n\xc5\xa0altiniai\n_START_PARAGRAPH_\nVitamino A yra gyv\xc5\xabnin\xc4\x97s kilm\xc4\x97s maisto produktuose\xc2\xa0\xe2\x80\x93 \xc5\xbeuv\xc5\xb3 taukuose, svieste, kiau\xc5\xa1inio trynyje, menk\xc4\x97s kepen\xc4\x97l\xc4\x97se, jautienos kepenyse, piene, grietin\xc4\x97l\xc4\x97je, grietin\xc4\x97je, fermentiniame s\xc5\xabryje._NEWLINE_Beta karotino daugiausia morkose, moli\xc5\xabguose, pomidoruose, kop\xc5\xabstuose, \xc5\xa1pinatuose, brokoliuose ir kitose \xc5\xbealiose dar\xc5\xbeov\xc4\x97se, abrikosuose._NEWLINE_Kadangi vitaminas A pasisavinamas su riebalais, morkas ar j\xc5\xb3 sultis patartina vartoti su \xc5\xa1iek tiek aliejaus ar riebal\xc5\xb3.\n_START_SECTION_\nFunkcijos\n_START_PARAGRAPH_\nOda. Vitaminas A b\xc5\xabtinas l\xc4\x85stel\xc4\x97ms augti ir daugintis. Jis u\xc5\xbetikrina normali\xc4\x85 epitelini\xc5\xb3 audini\xc5\xb3 (oda ir gleivin\xc4\x97) b\xc5\xabkl\xc4\x99. Tr\xc5\xabkstant vitamino A, oda ir gleivin\xc4\x97 saus\xc4\x97ja, odoje atsiranda \xc4\xaftr\xc5\xabkim\xc5\xb3, labai suma\xc5\xbe\xc4\x97ja atsparumas infekcijoms._NEWLINE_Rega \xc4\xaesisavintas vitaminas A ar karotinai audiniuose paver\xc4\x8diami retinoliu, kuris v\xc4\x97liau ver\xc4\x8diamas retinaliu arba retinolio r\xc5\xabg\xc5\xa1timi. Retinalis yra svarbus regos funkcijai, retinolio r\xc5\xabg\xc5\xa1tis reikalinga tarpl\xc4\x85steliniams retinolio r\xc5\xabg\xc5\xa1ties receptoriams._NEWLINE_1967 metais amerikie\xc4\x8di\xc5\xb3 biochemikas D\xc5\xbeord\xc5\xbeas Valdas gavo Nobelio premij\xc4\x85, nustat\xc4\x99s vitamino A reik\xc5\xa1m\xc4\x99 reg\xc4\x97jimui. Vitaminas A yra naudojamas esant bet kokiam \xc5\xa1viesos dirgikliui rodopsino sintezei. Tai ypa\xc4\x8d svarbu \xc5\xbemon\xc4\x97ms, kurie daug laiko praleid\xc5\xbeia prie televizori\xc5\xb3, kompiuteri\xc5\xb3 ekran\xc5\xb3 ir kuri\xc5\xb3 akys vos ne kiekvien\xc4\x85 sekund\xc4\x99 turi reaguoti \xc4\xaf kontrastinius \xc5\xa1viesos dirgiklius. To pasekm\xc4\x97\xc2\xa0\xe2\x80\x93 didelis vitamino A poreikis. Kadangi per daugel\xc4\xaf milijon\xc5\xb3 met\xc5\xb3 akis \xc4\xafgijo gyvybi\xc5\xa1kai svarbaus jutimo organo reik\xc5\xa1m\xc4\x99, joje i\xc5\xa1sivyst\xc4\x97 ypa\xc4\x8d tankus kraujagysli\xc5\xb3 tinklas, kuris reikalingas tam, kad b\xc5\xabt\xc5\xb3 tiekiamas vitaminas A. Kiekvieno \xc5\xa1viesos dirgiklio atveju vyksta cheminis rodopsino molekuli\xc5\xb3 skilimas. Tuo pa\xc4\x8diu metu, vykstant biosintezei, i\xc5\xa1 baltym\xc5\xb3 ir vitamino A sudaromos naujos rodopsino molekul\xc4\x97s. Jeigu vitamino tr\xc5\xabksta, nei\xc5\xa1vengiamai pradeda blog\xc4\x97ti reg\xc4\x97jimas. Be to, tr\xc5\xabkstant vitamino A, pradeda d\xc5\xbei\xc5\xabti ir kiet\xc4\x97ti akies ragenos l\xc4\x85stel\xc4\x97s, tod\xc4\x97l mes prarandame ir apsaugin\xc4\x99 a\xc5\xa1ar\xc5\xb3 pl\xc4\x97vel\xc4\x99. D\xc4\x97l \xc5\xa1ios prie\xc5\xbeasties u\xc5\xbeanka a\xc5\xa1ar\xc5\xb3 kanalai, i\xc5\xa1d\xc5\xbei\xc5\xabva konjunktyva (voko gleivin\xc4\x97), tod\xc4\x97l kyla pavojus, kad i\xc5\xa1sivystys konjunktyvitas.\n_START_SECTION_\nTr\xc5\xabkumas\n_START_PARAGRAPH_\nIr vitamino tr\xc5\xabkumas, ir perdozavimas gali b\xc5\xabti labai \xc5\xbealingas ar netgi mirtinas. Tr\xc5\xabkstant vitamino suprast\xc4\x97ja rega tamsoje, i\xc5\xa1blyk\xc5\xa1ta ir saus\xc4\x97ja oda. Vitamino A gali pritr\xc5\xabkti d\xc4\x97l nesveikos, nevisavert\xc4\x97s mitybos arba sutrikus \xc5\xbearnyno \xc4\xafsiurbimo (rezorbcijos) funkcijai.'